
	«Η αθέατη πλευρά

(1979-2018)»

του Πρέσβυ ε.τ. κ. Αλέξανδρου Ν. Ζήνων

Την Τρίτη 17 Οκτωβρίου 2023 πραγματοποιήθηκε στο Σπίτι της Κύπρου η παρουσίαση του βιβλίου, «Η αθέατη πλευρά. ΤΕΣΣΕΡΙΣ ΔΕΚΑΕΤΙΕΣ ΔΙΠΛΩΜΑΤΙΑΣ (1979-2018)» του Πρέσβυ ε.τ. κ. Αλέξανδρου Ν. Ζήνων που κυκλοφορεί από τις εκδόσεις Hippasus.
Το βιβλίο περιλαμβάνει, σε αυτοτελή κεφάλαια, εμπειρίες από γεγονότα τα οποία βίωσε ο συγγραφέας κατά τα σαράντα σχεδόν χρόνια της υπηρεσίας του στο Υπουργείο Εξωτερικών της Κυπριακής Δημοκρατίας. Καταθέτοντας τη μαρτυρία και την άποψη του, επιδιώκει να παρουσιάσει κάποιες άγνωστες στο ευρύ κοινό πτυχές των γεγονότων αυτών και να συμβάλει στην καλύτερη κατανόησή τους και να αναδείξει το έργο που επιτελεί το Υπουργείο Εξωτερικών. Αναφέρεται, επίσης, σε προσωπικότητες της διεθνούς πολιτικής, τις οποίες γνώρισε κατά τη σταδιοδρομία του. Ορισμένα γεγονότα βλέπουν το φως της δημοσιότητας για πρώτη φορά, όπως, π.χ., ποιόν προόριζε για διάδοχό του ο Αρχιεπίσκοπος Μακάριος, πως, παρ' ολίγον, η Γαλλία να θέσει veto στην ενταξιακή πορεία της Κύπρου, η ανησυχία του Cameron για την Ελλάδα το 2012 και πως η Ελλάδα κινδύνευσε να αποβληθεί από τη ζώνη Schengen. Στο βιβλίο περιέχονται παραπομπές και παραρτήματα, τα οποία θα βοηθήσουν τον αναγνώστη να κατανοήσει καλύτερα τα γεγονότα στα οποία αναφέρεται.

Χαιρετισμό απηύθυνε ο κ. Σταύρος Αυγουστίδης, Πρέσβυς της Κυπριακής Δημοκρατίας ενώ χαιρετισμό απέστειλε και η κ. Ήρα Ιωάννου-Αιμιλιανίδου, Δικηγόρος, Συντονίστρια των Εκδόσεων Hippasus.
Για το βιβλίο μίλησαν ο κ. Μάνος Καραγιάννης, Καθηγητής Πανεπιστημίου Μακεδονίας και «Reader» στο King's College του Λονδίνου και η κ. Μύρνα Νικολαΐδου, Διευθύντρια Σύνταξης της εφημερίδας ΕΣΤΙΑ και ΕΣΤΙΑ της Κυριακής.
Την εκδήλωση συντόνισε η κ. Μαίη Ζαννή, Πρόεδρος και Συνιδρύτρια της οργάνωσης «WOMEN ACT».
Η εκδήλωση ολοκληρώθηκε με την αντιφώνηση του συγγραφέα

Σύνδεσμος παρακολούθησης: 

https://diavlos.grnet.gr/room/1607?eventid=14760
-------------------------------------------------------------
Ο Αλέξανδρος Ν. Ζήνων υπήρξε Γενικός Διευθυντής του Υπουργείου Εξωτερικών μεταξύ 2006-2008 και 2013-2018. Το 2022 διορίστηκε Γενικός Γραμματέας των Μηχανισμών Τριμερών Περιφερειακών Συνεργασιών. Υπηρέτησε ως ΄Υπατος Αρμοστής στο Ηνωμένο Βασίλειο, Μόνιμος Αντιπρόσωπος στον Διεθνή Οργανισμό Ναυτιλίας και Μέλος του Διοικητικού Συμβουλίου της Γραμματείας της Κοινοπολιτείας, Πρέσβυς στην Ολλανδία, Μόνιμος Αντιπρόσωπος στον Οργανισμό Απαγόρευσης των Χημικών ΄Οπλων, Μέλος του Διοικητικού Συμβουλίου του Διαρκούς Δικαστηρίου Διαιτησίας, Πρέσβυς στην Ιταλία, την Ελβετία, τη Μάλτα και τον Άγιο Μαρίνο. Εκπροσώπησε την Κύπρο σε Επιτροπές του Συμβουλίου της Ευρώπης και της ΟΥΝΕΣΚΟ. Σπούδασε νομικά στο Πανεπιστήμιο Αθηνών και έκανε μεταπτυχιακές σπουδές στη Σορβόννη. Απέκτησε δίπλωμα του Διεθνούς Ινστιτούτου Δημοσίας Διοικήσεως Παρισίων και του Πανεπιστημίου Harvard σχετικά με τη διαχείριση κρίσεων. Μιλά ελληνικά, αγγλικά, γαλλικά και ιταλικά. Του απονεμήθηκαν ανώτατες τιμητικές διακρίσεις από την Ελλάδα, τη Γαλλία, την Ιταλία, την Αυστρία, τη Μάλτα και τον Άγιο Μαρίνο.  Δημοσίευσε μελέτες για την ιστορία της Βρεταννικής Κοινοπολιτείας, την Αθηναϊκή Βουλή, τις στρατιωτικές εγκαταστάσεις των Ηνωμένων Πολιτειών στην Τουρκία και τις διακοινοτικές σχέσεις στην Κύπρο και την απόπειρα τροποποίησης του Συντάγματος.

